**NOTA DE FUNDAMENTARE**

**la proiectul hotărârii Guvernului cu privire la aprobarea Programului de compensare a creșterii prețului la energia electrică pentru întreprinderile din Republica Moldova**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii de Guvern cu privire la aprobarea *Programului de compensare a creșterii prețului la energia electrică pentru întreprinderile din Republica Moldova* (în continuare - proiect) a fost elaborat de către Ministerul Dezvoltării Economice și Digitalizării de comun cu Agenția de Guvernare Electronică.  |
| **2. Condițiile ce au impus elaborarea proiectului actului normativ** |
| ***2.1. Temeiul legal sau, după caz, sursa proiectului actului normativ***Proiectul este elaborat în conformitate cu prevederile art. 51 din [Legea nr. 139/2012](https://www.legis.md/cautare/getResults?doc_id=146907&lang=ro) cu privire la ajutorul de stat și ale Regulamentului privind ajutorul *de* *minimis*, aprobat prin Hotărârea Consiliului Concurenței nr.6/2024.  |
| ***2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative***Crizele suprapuse din ultimii ani, implicit războiul din Ucraina și criza energetică, au pus presiune suplimentară pe mediul de afaceri din Republica Moldova, în mod special asupra sectoarelor industrial și agricol. Reducerea producției industriale în luna noiembrie 2024 comparativ cu luna noiembrie 2023 a constituit 3,6%, în timp ce în ianuarie-noiembrie 2024 comparativ cu aceeași perioadă a anului precedent producția industrială (serie brută) s-a micșorat cu 0,6%. Noile prețuri reglementate pentru furnizarea energiei electrice, aprobate prin Hotărârea Consiliului de administrație al ANRE nr. 12 din 3 ianuarie 2025 și intrate în vigoare din 10.01.2025, vor alimenta procesul inflaționist, vor reduce veniturile reale ale populației și vor pune presiune suplimentară asupra întreprinderilor, în mod particular asupra întreprinderilor care utilizează energia electrică în procesul de producție, cum este cazul mai multor sectoare agricole sau industriei prelucrătoare. Astfel, întreprinderile mari consumatoare de energie se vor confrunta cu **costuri mai mari**, ceea ce va duce la creșterea prețurilor pentru bunuri și servicii. Întreprinderile din sectorul industrial sunt cele mai consumatoare de energie electrică (28% din consumul sectorului real al economiei), din care:* industria alimentară – 48% din total consum al sectorului industrial;
* producția altor produse din minerale nemetalice (sticlă, ciment, var, articole din beton etc.) - 20%;
* alte activități industriale – 8,5%;
* industria textilă și de pielărie – 6,4%;
* industria chimică și petrochimică (inclusiv industria farmaceutică) - 4,3%;
* industria constructoare de mașini – 3% etc.

Proiectul hotărârii Guvernului pentru aprobarea Programului de compensare a creșterii prețului la energia electrică pentru întreprinderile din Republica Moldova reprezintă instituirea unui ajutor *de minimis* pentru suportul întreprinderilor afectate de creșterea prețurilor reglementate la energia electrică, aprobată prin Hotărârea Consiliului de administrație al ANRE nr. 12 din 3 ianuarie 2025.Proiectul este aprobat în conformitate cu prevederileart. 51 din [Legea nr. 139/2012](https://www.legis.md/cautare/getResults?doc_id=146907&lang=ro) cu privire la ajutorul de stat și ale Regulamentului privind ajutorul *de* *minimis*, aprobat prin Hotărârea Consiliului Concurenței nr.6/2024.  |
|  |
| **3. Obiectivele urmărite și soluțiile propuse** |
| ***3.1. Principalele prevederi ale proiectului și evidențierea elementelor noi***Proiectul hotărârii Guvernului pentru aprobarea Programului de compensare a creșterii prețului la energia electrică pentru întreprinderile din Republica Moldova are drept scop suportul producătorilor autohtoni în contextul majorărilor prețurilor reglementate la energia electrică. Astfel, Programul instituie un mecanism de suport – ajutor *de minimis* – pentru sectoarele și întreprinderile care utilizează energia electrică în procesul de producție și, pe cale de consecință, se confruntă cu costuri mai mari, care pot obstrucționa activitatea economică a acestora și alimenta spirala inflaționistă. Proiectul hotărârii Guvernului prevede, în esență, instituirea unui Program de ajutor *de minimis* pentru întreprinderile din Republica Moldova, în vederea compensării parțiale a creșterii prețului la energia electrică. Astfel, pentru întreprinderile (conform Legii nr.845/1992 cu privire la antreprenoriat şi întreprinderi) care procură energie electrică de la furnizorii de energie electrică la prețuri reglementate sau care nu au relații contractuale directe cu furnizorii de energie electrică, dar procură energie electrică de la un consumator angro sau în calitate de utilizator într-un sistem de distribuție închis al energiei electrice, care au activitatea principală în domeniile specificate în Anexa la Program și ale căror cheltuieli pentru energie electrică în anul 2024 au constituit cel puțin 3% din venit, se compensează 50% din diferența de preț (fără TVA), în urma majorării prețurilor reglementate pentru furnizarea energiei electriceProiectul hotărârii Guvernului, implicit Programul de compensare a creșterii prețului la energia electrică pentru întreprinderile din Republica Moldova, conține prevederile obligatorii pentru o schemă de ajutor *de minimis*, care se conțin în Regulamentul privind ajutorul *de* *minimis*, aprobat prin Hotărârea Consiliului Concurenței nr.6/2024, implicit:* Titlul schemei de ajutor de minimis;
* Obiectivul schemei;
* Temeiul legal;
* Domeniul de aplicare;
* Definiții;
* Condiții de eligibilitate;
* Condiții de acordare a ajutorului;
* Cheltuielile prevăzute în cadrul schemei;
* Durata schemei;
* Bugetul schemei;
* Modalitatea de implementare a schemei;
* Efecte și beneficii;
* Evidența, monitorizarea și raportarea.

Proiectul hotărârii Guvernului prevede că, Furnizor al schemei de ajutor *de minimis* este Ministerul Dezvoltării Economice și Digitalizării. |
| ***3.2. Opțiunile alternative analizate și motivele pentru care acestea nu au fost luate în considerare***Două alternative de bază au fost analizate, în contextul creșterii prețurilor reglementate pentru furnizarea energiei electrice, implicit:* Neintervenția – piața va cunoaște un nou echilibru al cererii și ofertei.
* *Neintervenția obstrucționează suplimentar activitate economică și alimentează suplimentar spirala inflaționistă, crescând costurile implicit la produsele social importante și reducând veniturile reale ale populației.*
* Compensarea pentru toate întreprinderile, indiferent de genul de activitate (CAEM).
* *Compensarea pentru toate întreprinderile solicită resurse financiare de care nu dispune bugetul de stat al Republicii Moldova.*
 |
|   |
| **4. Analiza impactului de reglementare**  |
| ***4.1. Impactul asupra sectorului public***Prezentul proiect de act normativ nu are impact asupra sectorului public. |
| ***4.2. Impactul financiar și argumentarea costurilor estimative***Impactul financiar al proiectului: 300 milioane lei.  |
| ***4.3. Impactul asupra sectorului privat*** Programul contribuie la creșterea competitivității întreprinderilor beneficiare, odată ce o parte din creșterea costurilor de producție sunt compensate de către Guvern, prin ajutorul *de minimis* instituit. |
| ***4.4. Impactul social***Programul contribuie la diminuarea efectelor negative al creșterii prețurilor reglementate pentru furnizarea energiei electrice pentru întreprinderi, odată ce ajutorul de minimis pe care îl instituie va atenua creșterea prețurilor, implicit creșterea prețurilor la produsele social importante.***4.4.1. Impactul asupra datelor cu caracter personal******4.4.2. Impactul asupra echității și egalității de gen*** |
| ***4.5. Impactul asupra mediului*** |
| ***4.6. Alte impacturi și informații relevante*** |
| Proiectul de hotărâre nu prezintă impact de reglementare  |
| **5. Compatibilitatea proiectului actului normativ cu legislația UE**  |
| ***5.1. Măsuri normative necesare pentru transpunerea actelor juridice ale UE în legislația națională*** |
| ***5.2. Măsuri normative care urmăresc crearea cadrului juridic intern necesar pentru implementarea legislației UE*** |
| Prezentul proiect de act normativ este elaborat în conformitate cu prevederile Legii nr. 139/2012 și Regulamentului privind ajutorul *de* *minimis*, aprobat prin Hotărârea Consiliului Concurenței nr.6/2024, care transpune parțial Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis*, CELEX: 32023R2831, publicat în Jurnalul Oficial al Uniunii Europene L 2023/2831 din 15 decembrie 2023 și Regulamentul (UE) 2023/2832 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene în cazul ajutoarelor *de minimis* acordate întreprinderilor care prestează servicii de interes economic general, CELEX: 32023R2832, publicat în Jurnalul Oficial al Uniunii Europene L 2023/2832 din 15 decembrie 2023. |
| **6. Avizarea și consultarea publică a proiectului actului normativ** |
| Întru respectarea prevederilor Legii nr. 239/2008 privind transparența în procesul decizional, anunțul privind inițierea elaborării proiectului a fost plasat pe pagina web oficială a Ministerului Dezvoltării Economice și Digitalizării la compartimentul /transparența decizională/ și particip.gov.md *(*[*https://particip.gov.md/ro/document/stages/\*/13901*](https://particip.gov.md/ro/document/stages/%2A/13901)*)*  |
| **7. Concluziile expertizelor** |
|  |
| **8. Modul de încorporare a actului în cadrul normativ existent** |
| Aprobarea proiectului nu necesită efectuarea modificărilor la cadrul normativ în vigoare.  |
| **9. Măsurile necesare pentru implementarea prevederilor proiectului actului normativ** |
|  |

**Secretar de stat Viorel GARAZ**